Äidinkielen opettajain liitto

Mariankatu 7 C 1

00170 Helsinki

**Opetus- ja kulttuuriministeriölle**

**Lausunto lukiokoulutuksen yleisten valtakunnallisten tavoitteiden ja tuntijaon uudistamista valmistelleen työryhmän ehdotuksista**

Viite: OKM064:00/2012

Äidinkielen opettajain liitto (ÄOL) pitää lukion tuntijakotyöryhmän tavoitteita kannatettavina ja tärkeinä: tulevassa lukiossa keskitytään vahvistamaan opiskelijoiden yleissivistystä, vuorovaikutteisuutta ja osallisuutta, tiedonhankinnan ja -arvioinnin sekä uusissa digitaalisissa ympäristöissä toimimisen taitoja. Näihin tavoitteisiin pyritään erityisesti oppiainerajat ylittävien yhteisten opintokokonaisuuksien ja teemaopetuksen avulla.

Esityksen mukaan äidinkielen ja kirjallisuuden opetuksesta vähennettäisiin yksi valtakunnallinen syventävä kurssi teemaopetuksen takia. Tätä vähennystä ÄOL ei voi hyväksyä. Vähennystä perustellaan sillä, että äidinkieltä hyödynnettäisiin teemaopetuksessa. Esityksessä ei selvennetä, miten tämä tapahtuu. Äidinkieli ja kirjallisuus on kuitenkin itsestään selvä ja keskeinen oppiaine  integroivassa opetuksessa. ÄOL:n mielestä oppiaineen aseman tuleekin näkyä selkeästi tulevassa opetussuunnitelmassa teemaopintojen määrittelyssä.

Äidinkieli ja matematiikka ovat lukion ydinaineita, joissa menestyminen selittää olennaisesti jatko-opinnoissa menestymistä. Tämän vuoksi äidinkielen ja kirjallisuuden opetusta on vahvistettava kokonaisuudessaan lukio-opinnoissa. Joulukuun 2013 alussa julkaistut PISA-tutkimuksen tulokset osoittivat yhdeksäsluokkalaisten lukutaidon heikentyneen viimekertaisiin tuloksiin verrattuna. Yhtenä syynä on nuorten lukuharrastuksen merkittävä väheneminen. Kun nuoret eivät lue vapaa-aikana, on opetuksella entistä suurempi tehtävä tarjota nuorille monipuolista luettavaa ja opettaa erilaisia lukutapoja. Muutkin viimeaikaiset tutkimukset osoittavat, että nuorten luku- ja kirjoitustaidot ovat heikentyneet, joten lukion äidinkielen ja kirjallisuuden kursseista ei voi vähentää yhtään vaarantamatta osaamista.

Selvitykset ja tutkimukset ovat paljastaneet nuorten puutteita äidinkielen taidoissa; ongelmia ja puutteita on havaittu lukiolaisten ja yliopisto-opiskelijoiden yhteistyö- ja vuorovaikutustaidoissa, kirjoitustaidoissa sekä lähdekritiikki- ja tekstin tulkintataidoissa. Nämä taidot ovat olennaisia äidinkielen ja kirjallisuuden sisältöjä: oppiaineessa opiskellaan kriittistä kulttuurista luku- ja kirjoitustaitoa sekä analyysin ja vuorovaikutuksen taitoja hyvin monenlaisia tekstejä tulkitsemalla ja tuottamalla.

Perusopetuksen opetussuunnitelmauudistus korostaa koulun kieli- ja kulttuuritietoisuutta. Tämän luulisi johtavan myös lukiossa kielitietoisuuden lisäämiseen, eikä äidinkielen ja kirjallisuuden tuntien vähentäminen millään tavoin ole askel samaan suuntaan.

Matematiikka on tuntijakoesityksessä omana kokonaisuutenaan, mutta miksi äidinkieli ja kirjallisuus on osana kielikokonaisuutta? ÄOL:n mielestä äidinkielellä ja kirjallisuudella tulee olla samanlainen asema kuin matematiikalla koulun ydinaineena. ÄOL ihmettelee myös, miksi esityksessä vähennetään äidinkielestä ja kirjallisuudesta yksi valtakunnallinen syventävä kurssi, kun samaa ei ehdoteta  esimerkiksi vieraiden kielten opintoihin.

Kieliaineiden kokonaisuuteen ei ole ehdotettu yhteistä opintokokonaisuutta, joka voisi olla yleisen kielitieteen johdantokurssi ja palvelisi kaikkia kieliaineita. Onko esityksessä kielletty kouluja tarjoamasta koulukohtaisia syventäviä kursseja muissa kielissä kuin äidinkielessä?

Äidinkielen ylioppilaskoetta ollaan sähköistyksen ohella kehittämässä hallitusohjelman mukaan entistä paremmin tiedonhaun ja kriittisen arvioinnin taitoja mittaavaksi. Jotta näitä taitoja oppii, on niitä myös harjoiteltava, eikä harjoittelu onnistu, jos kursseja vähennetään entisestään niukoista kurssimääristä. Tuntijakoesityksessä sanotaan, että yksi syventävä kurssi  olisi entisen valtakunnallisen kurssin sijasta sisällöltään koulutuksen järjestäjän päätettävissä  oleva valinnainen kurssi. ÄOL katsoo, että  tällainen muutos  kyseenalaistaa opiskelijoiden tasa-arvoisuuden ja oikeusturvan. Tuntijakoesityksessäkin todetaan, että  suurissa kouluissa on pieniä kouluja paremmat mahdollisuudet tarjota valtakunnallisten kurssien  lisäksi valinnaisia kursseja. Kuntien viimeaikainen taloustilanne tuskin asiaa edistää.

Tuntijakoesityksessä korostetaan lukion yleissivistävyyttä. Yleissivistyksellä onkin merkittävä osa myös  omissa kirjallisissa ja suullisissa tuotoksissa sekä esimerkiksi  tiedon kriittisessä arvioinnissa.  ÄOL pitääkin tärkeänä, että tuntijaolla turvattaisiin opiskelijoille jonkinlainen kaikkien lukion oppiaineiden perustieto ennen tiettyihin aihepiireihin ja sisältöihin keskittymistä teemaopetuksen avulla. ÄOL ei siis kannata mitään ehdotetuista vaihtoehdoista A, B tai C.

Oman äidinkielen opiskelu on pohja kaikelle muulle oppimiselle ja sidoksissa ajattelun kehittymiseen. Siitä tinkiminen rapauttaa muunkin oppimisen. Siksi ÄOL pitää tärkeänä, että äidinkielen ja kirjallisuuden valtakunnallisia syventäviä kursseja ei vähennetä  – pikemminkin kaikille yhteisiä pakollisia ja syventäviä kursseja lisätään – ja opetussuunnitelmassa esitetään täsmällisesti, miten oppiaine on mukana teemaopinnoissa.

Äidinkielen opettajain liitto

Helsingissä 4.2.2014

Minna Harmanen

puheenjohtaja